AlexejDobrolubov/national_council_slovak_2010 huggingface dataset:
3.schôdza NR SR - 3.deň - B.popoludní
Dátum: 2023-11-16
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

173. Pán poslanec Hlina osobitne veľmi pekne ďakujem za tú druhú časť vystúpenia, ktorá jednoznačne patrí k programovému vyhláseniu vlády a k procesu, akým ho tu schvaľujeme. Považujem programové vyhlásenie vlády asi za najdôležitejší dokument, ktorý sa schvaľuje v parlamente, a naozaj nevidím dôvod nijaký, časový, pre ktorý by sme mali teraz my predlžovať rokovanie, pretože tým, že predlžujeme rokovanie, tak, samozrejme, že sme aj viac unavení, menej reagujeme a to si jednoducho takýto významný dokument nijako nezaslúži. A nesúvisí to s tým, že či sme alebo nie sme ochotní pracovať, ale súvisí to aj s tým, že či sme schopní pozorne počúvať, reagovať a diskutovať, a to si naozaj programové vyhlásenie vlády nezaslúži, aby sme tu do noci rokovali, pretože naozaj nič nám neutečie. Naopak. Je potrebné naozaj dôsledne si povedať všetko, čo k nemu patrí, pretože je to predsa o vyslovení dôvery vláde. Takže považujem za veľkú chybu, že vôbec k tomu predlžovaniu došlo aj včera, aj dnes a ak nebodaj sa bude ešte predlžovať vlastne toto rokovanie, tak znamená to podľa mňa hlboký prejav neúcty k tomuto kľúčovému dokumentu, ktorý znamená začiatok vládnutia tejto vlády v parlamente, a je to nerešpektovanie všetkého, ku čomu sa táto vláda hlási. Osobitne ak sa hlási k pokoju, k lepšiemu životu, ak sa hlási k tomu, že prísne rešpektujeme princípy právneho štátu, lebo je to vlastne potieranie práv opozície.
3. schôdza NR SR - 2.deň - B. popoludní
Dátum: 2023-11-15
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

38. Ďakujem veľmi pekne, pán predsedajúci, za upozornenie, budem sa snažiť reagovať, samozrejme, na rečníka. Ja veľmi pekne ďakujem, pán poslanec Ledecký, za naozaj sociálne vystúpenie, pretože pri čítaní programu, programového vyhlásenia, teda programového vyhlásenia vlády mi tam naozaj chýba toto sociálne cítenie a osobitne naozaj vidno pri marginalizovaných komunitách, lebo kde inde máme vidieť teda naozaj ten sociálny rozmer a citlivosť k skupine, ku ktorej treba pristupovať spôsobom, že chceme jej pomôcť vymaniť sa z toho ťaživého prostredia, kde je, a potom osobitne hovoriť o tom, že pozeráme sa teda na rovnováhu medzi právami a povinnosťami dotknutých osôb, sa ukazuje ako nenáležité, ale v iných častiach programového vyhlásenia vlády už nám takáto rovnováha nie je potrebná. A ja si dovolím len na tú necitlivosť poukázať napríklad v časti, kde je ambícia tejto vlády prehodnotiť medializované výstupy v súvislosti s zjavne asi s politicky činnými osobami, ak sú osobami trestného stíhania, pretože áno, máme tu takúto ambíciu, iným spôsobom komunikovať o osobách, ktoré sú podozrivé, obvinené, obžalované, asi aj tak, ako to normálne funguje, s riadnym uvedením mena a priezviska, aby sme vedeli, o akú osobu sa jedná, že máme obvineného podpredsedu parlamentu, že máme obžalovaného poslanca a že tu máme bývalých obvinených členov vlády a z akých trestných činov. Tak asi toto už nemáme vedieť. Ale na druhej strane, keď chceme, keď vlastne by mala vláda pomôcť osobám, ktoré sú v ťaživej situácii, no tak tam sa treba naozaj osobitne pozrieť, že či im vlastne pomôžeme a budeme teda veľmi citlivo pozerať na tú rovnováhu medzi právami a povinnosťami, ale ak sa to nás týka, no tak to teda pardon.
3. schôdza NR SR - 1.deň - B. popoludní
Dátum: 2023-11-14
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

81. Ja sa chcem vyjadriť, pán poslanec, k tej časti vášho vystúpenia, kde ste hovorili, že programové vyhlásenie vlády je o cieľoch. Tak ja si dovolím trošku nesúhlasiť, lebo potom je pravdou, že na viacerých miestach programového vyhlásenia vlády sa cituje ústava. Ja neviem, keby sme vlastne tieto časti dali preč a potom keby sme dali preč tie časti, ktoré sa niekoľkokrát opakujú, čo by nám naozaj v tom programovom vyhlásení ostalo? A ešte keby sme z toho vybrali aj tie, ktoré používajú sloveso ´prehodnotiť´, ak naozaj nám tam ostane veľmi málo, čím chcem povedať, že pri viacerých veľmi vážnych veciach, ktoré naznačuje programové vyhlásenie vlády, nehovorí vôbec konkrétne, čo vlastne ide robiť. A myslím si, že to by malo programové vyhlásenie vlády povedať, lebo ako inak my máme mať predstavu, čo táto vláda ide robiť, ak tam máme len všeobecné frázy. Takže ja som len chcela povedať, že potom naozaj vlastne k čomu má byť diskusia, keď my nevieme, čo idete robiť. A treba povedať, že ja z toho, čo som si prečítala, tak viac ako polovička je o frázach a o hľadaní ciest a analyzovaní a jednoducho nevieme, čo idete robiť. Tak myslím si, že o tomto nemá byť programové vyhlásenie vlády, ale tak ako mal vyjadrenie pán premiér, že táto vláda vie a rovnako aj predseda parlamentu, že vie a od prvého dňa vie, čo ide robiť, tak, bohužiaľ, z programového vyhlásenia vlády to vôbec nie je možné. A myslím si, že teraz nie je potrebné, aby som vám citovala všetky časti a na niektoré upozorním aj vo svojom vystúpení, ale programové vyhlásenia vlády nestačí, aby bolo o cieľoch, vôbec nie. Potom je to základné nepochopenie, o čom je tento dokument.
39. schôdza NR SR - 12.deň - A. dopoludnia
Dátum: 2025-09-26
Poslanec: Kvorka, Ján (SMER - SD)
Druh vystúpenia: Vystúpenie s faktickou poznámkou

Ďakujem pekne, pán podpredseda. No, v tom úvode chcem sa aj poďakovať, ale všetkým, ktorí doteraz tu vystúpili k tejto téme, pretože myslím, že teraz padá na úrodnú pôdu všetko to, čo my cítime, čím nám je ubližované a oni sa pri tom cítili ako víťazi. Ja si položím jednu otázku, keď sa odhalilo nekalé narábanie s finančnými prostriedkami, tak zrazu nám títo ľudia, ktorí dovtedy tuná sa stavali do línie voľajakýchsi martýrov, z tejto sály zmizli. Ja sa pýtam, prečo oni zmizli? Prečo sa teraz neobhajujú a nedokazujú nám, že teda to, čo vám my rozprávame, to je pravda a vieme si to obhájiť. No preto tu neni ani jeden, lebo to sa obhájiť nedá. To je jednoducho podvod, ktorý skončí podľa môjho názoru, ak teda sa nič takého nestane, u orgánov, ktoré to majú na starosti a ktoré sa budú s tým zaoberať. Orgány, ktoré je potrebné, aby z tohto vyvodili dôsledky, pretože prichádzame na to, že tu sa diali také veci, že faktúry boli dva- až trikrát preplácané na to isté. No čo k tomu ešte dodať? Na jednej strane tu máme reprezentovať svojich voličov, reprezentovať voľajakúsi, voľakýsi spôsob tej politiky, ktorú presadzujeme, na druhej strane my máme podporovať takéto svinstvo? To sa nedá ani inak nazvať. Čiže netreba sa toho báť a treba to pripomínať a robiť všetko preto, aby sa tieto nekalé veci odhalili.
35. schôdza NR SR - 10.deň - A. dopoludnia
Dátum: 2025-06-11
Poslanec: Kvorka, Ján (SMER - SD)
Druh vystúpenia: Vystúpenie v rozprave

Ďakujem, pán predsedajúci. Vážené kolegyne, kolegovia. Výročnú správu Slovenského pozemkového fondu za rok 2024 pridelil predseda Národnej rady rozhodnutím č. 805 z 25. marca 2025 výboru pôdohospodárstva a životné prostredie s tým, že ako gestorský výbor Národnej rade podá informáciu o výsledku prerokovania uvedeného materiálu vo výbore vrátane návrhu na uznesenie Národnej rade. Výbor pre pôdohospodárstvo a životné prostredie prerokoval výročnú správu Slovenského pozemkového fondu dňa 3. apríla 2025 a uznesením číslo 107 vzal výročnú správu na vedomie a odporučil ju Národnej rade tiež vziať na vedomie. Výbor pre pôdohospodárstvo a životné prostredie uznesením č. 108 z 3. apríla 2025 schválil informáciu výboru a súčasne ma poveril predniesť na schôdzi Národnej rady túto informáciu a predložiť návrh na uznesenie Národnej rady. Návrh uznesenia je súčasťou prerokovaného materiálu. Pán predsedajúci, skončil som, prosím, otvorte rozpravu.
33. schôdza NR SR - 14.deň - B. popoludní
Dátum: 2025-04-15
Poslanec: Kvorka, Ján (SMER - SD)
Druh vystúpenia: Vystúpenie s faktickou poznámkou

147. Ďakujem, pán podpredseda. V prvom rade treba povedať, že prečo vlastne rokujeme o tomto, z akého dôvodu jednoducho vznikol tuná hlavne od pani poslankyne taký veľký krik a tak ďalej a tak ďalej, čo ja tomu absolútne nerozumiem. Pretože treba si povedať jednoducho otvorene, že mimovládne organizácie sú potrebné. Sú potrebné, pretože sú rôznorodé a zahŕňajú rôzne oblasti svojej činnosti. Ale jednoducho mimovládne organizácie pôsobia aj na tej druhej strane, kde nemôžeme s tým súhlasiť, a preto je potrebné zaujať stanovisko, ktoré zaujímame a ktorému pristupujeme. Keby mimovládne organizácie postupovali podľa toho, čo majú robiť, a spomeniem zopár oblastí, ktorých sa to týka, tak si myslím, že potom by bolo všetko v poriadku a nebol by problém ani čo sa týka transparentnosti financovania mimovládnych organizácií. Mimovládne organizácie hlavnú činnosť a svoju pôsobnosť organizácie môžu v oblasti sociálnej, kde môžu dokonca pri spĺňaní určitých podmienok ísť až na vytvorenie sociálnych podnikov. Ďalej je to kultúra a umenie, kde môžu tieto mimovládne organizácie pôsobiť s pripravovaním festivalov a podporou umelcov. Je to vzdelávanie a rozvoj, kde je to hlavne zamerané na vzdelávanie jednotlivcov a komunít. A potom je to ochrana ľudských práv a podpora utečencov, kde takisto majú svoje pôsobisko a svoje miesto na to, aby dokázali tieto veci robiť tak ako treba. Čo sa týka financovania a transpare... (Prerušenie vystúpenia časomerom.)
33. schôdza NR SR - 3.deň - B. popoludní
Dátum: 2025-03-27
Poslanec: Kvorka, Ján (SMER - SD)
Druh vystúpenia: Vystúpenie v rozprave

64. Ďakujem za slovo, pán predsedajúci. Vážené kolegyne, kolegovia, dovoľte, aby som predložil pozmeňovací a doplňujúci návrh poslanca Národnej rady Jána Kvorku k vládnemu návrhu zákona, ktorým sa mení a dopĺňa zákon č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a ktorým sa mení zákon č. 188/2003 Z. z. o aplikácii čistiarenského kalu a dnových sedimentov do pôdy o doplnení zákona č. 223/2001 Z. z. o odpadoch a o zmene a doplnení niektorých zákonov v znení neskorších predpisov, tlač 586. 1. V čl. I bode 4 ods. 7 sa slová "(§ 9)" nahrádzajú slovami "(§ 9 alebo § 10)". Odôvodnenie: cieľom je doplniť vnútorný odkaz o ďalšie súvisiace konanie, ktoré môže byť ods. 7 dotknuté. 2. V čl. I bode 35 sa slovo "apríla" nahrádza slovom "júna", slovo "aprílom" sa nahrádza slovo "júnom" a slovo "marca" sa nahrádza slovom "mája". 3. V čl. III sa slovo "apríla" nahrádza slovom "júna". Odôvodnenie: cieľom je upraviť dátum nadobudnutia účinnosti zákona vzhľadom na trvanie rokovania Národnej rady Slovenskej republiky o návrhu zákona a na lehoty, ktoré z neho vyplývajú. Skončil som.
19. schôdza NR SR - 4.deň - B. popoludní
Dátum: 2024-09-17
Poslanec: Kvorka, Ján (SMER - SD)
Druh vystúpenia: Vystúpenie v rozprave

60. Ďakujem za slovo. Viackrát tu padlo moje meno, tak asi sa patrí k tomu vyjadriť. Chcem potvrdiť to, čo povedal v záverečnej reči pán minister. Ja osobne som mal možnosť konzultovať tieto veci s pracovníkmi z ministerstva a nebolo to tak, že mňa tu voľakto si využíva alebo zneužíva, alebo tak ďalej. Viete, ja nie som človek, ktorý takéto veci si dal na sebe urobiť. Keby sa o to voľakto pokúsil, tak by mu bolo hore kopcom ľahšie ako dolu kopcom, to si zapamätajte. A som tu preto a bol som zvolený tu do tohto parlamentu kvôli tomu, aby som tu odvádzal prácu, ktorá je odo mňa požiadaná a aby som ju odpracoval a urobil tak, ako je to najlepšie v prospech občanov Slovenskej republiky. O to som sa snažil aj teraz, o to sa budem snažiť vždycky. A viete, nechcem padnúť na úroveň pána Pročka, ale to, čo ja som tuná hovoril, a to, čo on tu tára, tak si myslím, že to sa nedá porovnať. Čo sa týka hlasovania, chcem poprosiť, že hlasovanie, a určiť termín dneska o sedemnástej hodine. (Potlesk.)
15. schôdza NR SR - 12.deň - A. dopoludnia
Dátum: 2024-06-28
Poslanec: Kvorka, Ján (SMER - SD)
Druh vystúpenia: Vystúpenie v rozprave

37. Ďakujem za slovo, pán predsedajúci. V rozprave k návrhu zákona vystúpili dvaja páni poslanci. Zo spoločnej správy ani z rozpravy nevyplývajú žiadne pozmeňujúce ani doplňujúce návrhy. Pán predsedajúci, keďže návrh zákona prerokovávame v skrátenom legislatívnom konaní, sme v treťom čítaní, prosím, otvorte rozpravu.
39. schôdza NR SR - 11.deň - A. dopoludnia
Dátum: 2025-09-25
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

Ďakujem pekne za slovo, pán predseda. Kolegyne, kolegovia, počúvam tu útoky od ľudí, ktorí za 3,5 roka svojej vlády nepripravili ani jedinú čiarku k tomu, ako nastaviť adresnú energetickú pomoc. Mali na to čas, mali na to priestor, mali na to aj možnosti a výsledok nula. Ani jeden konkrétny krok. Počúvam tu útoky na ministerku, ktorá dnes nerobí politické divadlo, ale reálne pracuje. Ministerku, ktorá nehádže miliardy von oknom a nehazarduje s verejnými financiami tak, ako to robil bývalý predseda SAS, ten nás, Slovensko, pripravil o 4 miliardy eur pri obchodovaní s energiami. A keď sa pýtate, prečo Slovensko dnes musí konsolidovať, obráťte sa prosím aj na kolegov z SAS. Kolegyne a kolegovia, rozdiel je jasný. Namiesto chaosu a hazardu sa ministerka pustila do práce. Nehľadá výhovorky, nastavuje energetickú pomoc tak, aby čo najlepšie zasiahla práve tých, ktorí ju dnes potrebujú najviac. A práve preto má pani ministerka moju podporu a podporu celého poslaneckého klubu Hlas. Ďakujem.
35. schôdza NR SR - 7.deň - B. popoludní
Dátum: 2025-06-05
Poslanec: Laššáková, Ľubica (SMER - SD)
Druh vystúpenia: Vystúpenie v rozprave

92. Ďakujem veľmi pekne. Vážený pán predsedajúci, kolegyne, kolegovia, v prvom rade mi dovoľte veľmi stručne vysvetliť dôvody, pre ktoré sa pri hlasovaní o novele zákona o Matici slovenskej v podobe predloženej pánom poslancom Michelkom zdržím. Ak chceme novelizovať zákon, ktorý Maticu slovenskú ako inštitúciu z viac ako 160-ročnou históriou posunie do 21. storočia, nemala by to byť v prvom rade novela, ktorá prichádza ako poslanecký návrh. Mal by to byť návrh zákona, ktorý predloží vláda Slovenskej republiky. Mal by to byť teda vládny návrh zákona, samozrejme, z dielne príslušného ministerstva. Komplexný návrh zákona by nemal riešiť kontroverzné osobné vzťahy, mal by riešiť systém, mal by riešiť štruktúru, napríklad veľmi dôležité komplexné financovanie, možno takým spôsobom, akým sú v súčasnosti financované ostatné verejnoprávne inštitúcie, Tlačová agentúra Slovenskej republiky, fondy, STVR a podobne. Existujú aj iné možnosti financovania Matice slovenskej, aj z jej vlastných zdrojov a práve o tom treba hovoriť. Napríklad aj v pracovnej skupine, ktorá by bola zložená z profesionálov, ktorá by napríklad aj pre tento účel vznikla. Takže ak dovolíte, môj návrh v tomto prípade znie, nepokračovať v rokovaní o tomto návrhu. Ďakujem vám za pozornosť.
23. schôdza NR SR - 12.deň - B. popoludní
Dátum: 2024-12-11
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

55. Ďakujem pekne za slovo, pán predsedajúci. Milí kolegovia, ja si myslím, že hlavný problém tkvie v tom, že minister zdravotníctva Kamil Šaško ukázal, že sa jednoducho nenechá vydierať. Splnil alebo je aktuálne v plnení s konkrétnym plánom a dôležitým dôsledným systémom spätnej kontroly v rámci monitorovacieho výboru až 90 % požiadaviek memoranda Lekárskeho odborového združenia. Napriek tomu Lekárske odborové združenie neustále pridáva ďalšie podmienky, ktoré znemožňujú dosiahnutie dohody, a mám za to, že táto taktika nie je o ochrane práv lekárov, ani o zlepšení zdravotníckeho systému, ale je o vytváraní chaosu, ktorý škodí najmä pacientom. Stále o tom hovoríme, že to je tá najzraniteľnejšia skupina, ktorá nemá inú možnosť, iba sa spoliehať na zdravotnú starostlivosť. Šesťdesiattri eur predsa nemôže byť dôvodom na to, aby sa hrozilo výpoveďami a aby sa stali rukojemníkmi tí najzraniteľnejší naši pacienti. Pritom vlastne sa ani nebavíme o znižovaní platov, hovoríme len o tom, že počas prechodného obdobia neporastú platy o plánovaných 9,7 %, ale „len" o 6,4 %. Ako niekto, kto má v rodine lekárov, veľmi dobre rozumiem, čo táto práca obnáša. Viem, že lekári čelia veľkému tlaku a ich práca si naozaj zaslúži rešpekt a práve preto ma nesmierne mrzí, že vedenie Lekárskeho odborového združenia takýmto spôsobom zneužíva svoju pozíciu a mnohí lekári, ktorí začali sťahovať svoje výpovede, si zaslúžia rešpekt a predstavujú názornú ukážku toho, že im... (Prerušenie vystúpenia časomerom.)
23. schôdza NR SR - 1.deň - C. dopoludnia
Dátum: 2024-11-26
Poslanec: Laššáková, Ľubica (SMER - SD)
Druh vystúpenia: Vystúpenie v rozprave

57. Ďakujem veľmi pekne za slovo, pán predsedajúci. Vážené kolegyne, vážení kolegovia, dovoľte mi, prosím, ako navrhnutej spravodajkyni výboru predniesť spoločnú správu výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 370/2019 Z. z. o finančnej podpore činnosti cirkví a náboženských spoločností v druhom čítaní vo výboroch. Výbor pre kultúru a médiá ako gestorský výbor podáva Národnej rade spoločnú správu výborov. Národná rada uznesením č. 573 z 23. októbra 2024 rozhodla o tom, že návrh zákona prerokuje v druhom čítaní a pridelila ho na prerokovanie týmto výborom: ústavnoprávnemu výboru, výboru pre financie a rozpočet a výboru pre kultúru a médiá. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko. Gestorský výbor na základe stanovísk výborov vyjadrených v ich uzneseniach a v stanoviskách poslancov odporúča Národnej rade uvedený návrh zákona schváliť. O pozmeňujúcich a doplňujúcich návrhoch tejto spoločnej správy gestorský výbor odporúča hlasovať spoločne o bodoch 1 a 2 s odporúčaním schváliť. Spoločná správa výborov o prerokovaní návrhu zákona, tlač 511a, bola schválená uznesením výboru pre kultúru a médiá č. 44 z 25., 26., pardon, novembra 2024. Gestorský výbor ma určil za spoločnú spravodajkyňu výborov a poveril ma, aby som na schôdzi Národnej rady informovala o výsledku rokovania výborov. Pán predsedajúci, ďakujem, skončila som, otvorte, prosím, rozpravu.
19. schôdza NR SR - 13.deň - B. popoludni
Dátum: 2024-10-02
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

81. Ďakujem veľmi pekne za slovo, pán predsedajúci. Vážený pán Hargaš, ja vám naozaj úprimne ďakujem za váš záujem o moju osobu. Vy druhý deň vlastne reagujete na konsolidačné opatrenia súčasnej vlády a ten vzácny čas, ktorý všetci v rozprave máme, využívate na osobné prejavy voči konkrétnym poslancom. Bohužiaľ, nie na nejaké konkrétne opatrenia, ktoré by naozaj pomohli. Vy ste pracovali na ministerstve investícií a regionálneho rozvoja, ak si dobre pamätám, a pri všetkej úcte, s odpustením, nejaký progres spod vašich rúk som nezaregistrovala. Ďakujem.
19. schôdza NR SR - 9.deň - A. dopoludnia
Dátum: 2024-09-25
Poslanec: Laššáková, Ľubica (SMER - SD)
Druh vystúpenia: Vystúpenie v rozprave

4. Ďakujem pekne za slovo, pán predsedajúci. Vážený pán predsedajúci, dovoľte mi, prosím, ako určenej spravodajkyni výboru predniesť informáciu výboru pre kultúru a médiá o prerokovaní návrhu na voľbu členov Správnej rady Tlačovej agentúry Slovenskej republiky. Keďže materiál máte, vážení kolegovia, k dispozícii, uvediem ho stručne. Podľa § 11 ods. 1 písm. a) zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov skončilo sa dňa 26. februára 2024 funkčné obdobie jednému členovi Správnej rady Tlačovej agentúry Slovenskej republiky v oblasti informačných technológií. Keďže na 12. schôdzi Národnej rady Slovenskej republiky nebol zvolený kandidát za oblasť informačných technológií, je potrebné vykonať novú voľbu. Podpredseda Národnej rady Slovenskej republiky poverený výkonom právomoci predsedu Národnej rady sa listom z 12. júna 2024 obrátil na predsedov všetkých poslaneckých klubov, profesijné občianske združenia pôsobiace v oblasti médií, kultúry, audiovízie, vedy, vzdelávania, informačných technológií, rozvoja a ochrany duchovných hodnôt, ľudských práv, reprezentujúce alebo zastupujúce profesijné združenia, národnostné menšiny alebo etnické skupiny, iné menšiny alebo registrované cirkvi a náboženské spoločnosti, aby v určenej lehote predložili výboru pre kultúru a médiá návrhy kandidátov na členov Správnej rady Tlačovej agentúry Slovenskej republiky. Výbor dostal návrhy kandidátov, ktoré nájdete v tlači 384. Gestorský výbor posúdil predložené návrhy kandidátov na členov Správnej rady TASR a konštatoval, že všetci kandidáti spĺňajú všetky náležitosti a predložené návrhy sú v súlade s kritériami uvedenými v § 9 zákona. Výbor pre kultúru a médiá posúdil predložené návrhy kandidátov na voľbu členov Správnej rady Tlačovej agentúry Slovenskej republiky na svojej 16. schôdzi. V prijatom uznesení č. 36 z 9. septembra 2024 vyslovil súhlas s návrhom na voľbu členov Správnej rady Tlačovej agentúry Slovenskej republiky. Návrh na uznesenie Národnej rady aj zoznam kandidátov je v prílohe materiálu. Vážený pán predsedajúci, skončila som, ďakujem, otvorte, prosím, rozpravu.
15. schôdza NR SR - 7.deň - A. dopoludnia
Dátum: 2024-06-20
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

52. Ďakujem pekne za slovo, pán predsedajúci. Áno, mali sme tu trošku netypické predloženie pozmeňujúceho návrhu, ale napriek tomu by som zareagovala v dvoch častiach. Som veľmi rada, pán poslanec Jarjabek, že si spomenul regionálne vysielanie a symfonický orchester, pretože regionálne vysielanie je naozaj tepnou každého vysielania. Sama som bola súčasťou rádia Regina niekoľko rokov. Som rada, že jeho vážnosť teda bude opäť potvrdená aj v zákone, pretože tie regionálne štúdiá boli, povedala by som, takou technickou Popoluškou RTVS aj napriek tomu, že tam pracovali a pracujú veľmi šikovní redaktori. No a pokiaľ ide o ten symfonický orchester, naozaj ma teší, že je aj jeho existencia a relevantnosť ukotvená v zákone, pretože dlhé roky bol uznávanou autoritou, až kým ho bývalá generálna riaditeľka Zemková nezdecimovala tak, že takmer neprežil. Takže som veľmi rada, že aj tieto dva fenomény sa objavili v návrhu zákona. K samotnému návrhu zákona sa vyjadrím obšírnejšie v samostatnej rozprave aj s pozmeňujúcimi návrhmi. Ďakujem.
39. schôdza NR SR - 13.deň - B. popoludní
Dátum: 2025-09-29
Poslanec: Lackovič, Marek (PS)
Druh vystúpenia: Vystúpenie s faktickou poznámkou

Ďakujem za slovo pán predsedajúci. Pán poslanec, toto opatrenie by malo veľmi negatívny dosah na výnos dane z príjmov fyzických osôb, to sú tie tzv. DPFO alebo podielové dane tzv. a tento výnos je významným a skôr hlavným príjmom rozpočtov obcí, miest a vyšších územných celkov. A preto taká základná otázka na úvod, že či takéto pomerne vážne návrhy, ktoré budú mať dramatický vplyv na rozpočet, na rozpočty samospráv máte predrokované aspoň so ZMOS, s Úniou miest a s SK8, lebo bez tejto nejakej základnej domácej úlohy sa s týmto naozaj nedá prísť do parlamentu a považovať za reálne, aby za to ostatní hlasovali, pretože naozaj to sa bavíme o... My vieme, aké uplynulé roky, aké mali tie Matovičove opatrenia v kontexte daňových bonusov, aké mali drastické vplyvy a vidím tu aj župana, aj starostku, starostov, že takto siahať na príjmy samospráv je a to nebavím sa vôbec o vecnej stránke veci, ale pre mňa je niečo nepredstaviteľné, v súčasnej situácii dvojnásobne, keď sme tu pár dní po schválení tretej vlny konsolidácie, ktorá bude mať devastačné účinky na samosprávy. Ďakujem pekne.